Valmet (traktori)

Historia

Valtion Metallitehtaat (eli VMT tai Valmet) perustettiin sotien jälkeen vuonna 1946 yhdistämällä useita Puolustuslaitoksen tehtaita. Tämän valtionjohtoisen metalliyrityksen tehtävänä oli aluksi tuottaa erilaisia tuotteita sotakorvauksia varten, mutta sen suunnitelmissa oli myös siviilituotteiden – kuten traktoreiden – valmistaminen tulevaisuudessa.
Valtion Tykkitehtaalla Jyväskylän Rautpohjassa oli vuonna 1944 alettu suunnitella traktoriteollisuuden aloittamista Suomessa. Tehdasta kiinnosti ruotsalaisen Bolinder-Munktell Ab:n puukaasutraktori G BMV-1 valmistaminen lisenssillä. Valmet pääsikin ruotsalaisyrityksen kanssa sopimukseen. Hanke traktoreiden valmistamisesta Suomessa kuitenkin kariutui, koska Lisenssivirasto ei suostunut rahoittajaksi.
Englantilaisen insinööri Douglas Pobjoy kävi heinäkuussa 1948 Suomessa esittelemässä kehittämäänsä 12 hevosvoimaista traktoriaan. Valmetin edustajat kiinnostuivat Pobjoyn traktorista, ja tekivät hänen kanssaan sopimuksen kaupanteosta. Paluumatkalla Suomesta Pobjoy kuitenkin kuoli lento-onnettomuudessa, ja myös luonnokset traktorista tuhoutuivat. 
Valmetin onnistui kuitenkin rakentaa käytössään olleilla vajavaisilla piirrustuksillaan 3–5 traktorin prototyyppiä vuoden 1949 aikana. Ensimmäistä valmistunutta koekappaletta ei saatu käynnistymään millään keinoilla. Valmetin pääjohtajan Yrjö Vesan mielenkiinto traktoreiden valmistukseen hiipui nopeasti, ja hän määräsi traktorin prototyyppikappaleet romutettaviksi. On todettu, ettei Pobjoyn traktorimalli olisi edes sopinutkaan vaativaan maataloustyöhön. 
Suomalaisen traktorin kehitystyö kuitenkin jatkui Valmetilla. Yrityksen valmistaman uuden prototyyppitraktorin ominaisuuksia ja kestävyyttä selvittiin Valtion maatalouskoneiden tutkimuslaitoksen eli Vakolan käyttökokeissa. Saatujen koetulosten pohjalta traktoriin tehtiin runsaasti parannuksia, ja traktorista valmistettiin vuonna 1952 koesarja, johon sisältyi 75 traktoria. Koesarjasta päätyi yksi traktori Vakolaan testattavaksi. Koetulokset osoittautuivat niin myönteisiksi, että vuonna 1953 voitiin aloittaa Valmet-traktoreiden sarjatuotanto.  
Valmet 15 A -tyyppinimen saanut traktori varustettiin Valmetin Linnavuoren tehtaalla valmistetulla nelisylinterisellä ja nelitahtisella petrolikäyttöisellä moottorilla. Tehoksi ilmoitettiin 15 hevosvoimaa ja 2000–2200 kierrosta minuutissa. Traktorissa oli vakiovarusteena mekaaninen nostolaite. Valmet 15 A painoi 780 kiloa. Keväällä 1955 esiteltiin uusi ja voimakkaampi Valmet 20 -traktori, jolla pystyi parhaimmillaan saavuttamaan 23 hevosvoiman tehon bensiinimoottorin kierrosluvun ollessa 2400 kierrosta minuutissa.
Valmet esitteli ensimmäinen dieselkäyttöinen traktorimallinsa 33 D:n vuonna 1956. Uutuusmalli oli malleihin 15 ja 20 verrattuna huomattavasti järeämpi; se painoi 1600 kiloa, ja sen tehokkuus oli 37,5 hevosvoimaa. Valmet 33 D oli markkinoille tullessaan varsin nopea traktori maantieajossa, koska sillä pääsi etenemään yli 28 kilometrin tuntinopeudella. Mallia mainostettiin varsin maastokelpoiseksi, miellyttävästi ajettavaksi, monipuolisia työskentelymahdollisuuksia tarjoavaksi ja helppohuoltoiseksi. Keväällä 1959 Valmet esitteli 33 D:n pohjalta kehitetyn uuden 359 D -mallinsa, jossa hevosvoimia oli 33 D:n tapaan 37,5.